地名: 吉州 (咸鏡道, 牧)
年: 1663.0

○辛卯/上引見大臣、備局諸臣。 領議政鄭太和曰: "近來大小差除, 恒患乏人。 祖宗朝用人之規, 無以賞加資之例, 只觀其人而拔擢之。 今也則無是規, 乏人之歎, 固其宜也。" 左議政元斗杓曰: "臣之不似, 只欲以人事君, 每發薦人之說。 曾被徐必遠之斥, 而今又妄發者, 誠以不擢人, 則無以用人故也。 聖明觀群臣可用者, 宜爲擢用。" 獻納李敏叙曰: "賓廳引見例也, 而外人皆有所想望, 必欲知有何說話、有何講究, 可見群情, 以委靡爲慮也。 如欲奮發有爲, 則此正其時也。 人皆曰, 朝家不恤民隱, 故不罷山海折受云。 古人曰, 殺一不辜, 行一不義, 得天下不爲, 人君若以此爲心, 則民豈有不蒙惠澤者乎? 今當陽復之月, 一陽初動, 萬物潛滋, 古人所謂不遠而復者, 其義大矣。 自今日天心奮振, 大臣警責, 有所講究, 以施惠澤, 則豈非社稷之福乎?" 右議政洪命夏曰: "民怨之滋, 亦由於守令之非人, 宜遣御史廉問。" 太和曰: "臣意亦然。" 敏叙曰: "下命御史治裝, 則守令親知, 無不飛通各邑, 亦送人跟逐御史之行, 誠可痛也。 臣聞成宗朝, 或以入直之官, 或以館儒, 不意發遣, 此是美規也。" 上曰: "右相之意, 欲廉問八路否。" 命夏曰: "宜先廉問畿甸、兩西。" 上唯唯。 兵曹判書金佐明曰: "嶺東被災中, 江陵、襄陽爲甚, 兩邑騎兵, 今當番次, 衣裝單薄, 凍死甚可慮。 宜減番一朔, 而其代以用餘軍布, 雇立似便。" 上從之。 大司成閔鼎重曰: "頃者極寒之日, 有一飢兒, 籍以藁薦, 棄於道中, 今方衣食之以救活, 而聞如此者甚多。 若有收養者, 許爲其奴婢, 則遺棄之兒, 見活者多矣。 請令京兆, 成給公文。" 上許之。 鼎重曰: "聞全羅道山城會付之米, 雖以米爲名, 其實皮穀云, 宜發遣京官, 摘奸重治也。" 斗杓曰: "此言是也。" 太和曰: "鼎重旣有所聞, 使之指告某邑。" 鼎重曰: "笠巖如此云矣。" 上曰: "發遣京官摘奸。" 鼎重曰: "儒生通讀畫數, 臣請以二十分爲限, 禮曹則以十五分爲定云。 如此則抄啓之數太多, 莫如以二十分爲限。" 上從之。 持平李柙, 以梁孝元、李翊臣及首譯拿問事論啓, 則上不聽, 旋因太和之言, 從之。 又啓曰: "吉州牧使任翰伯, 今若罷職而止, 適足以中其願, 請拿問定罪。" 上從之。 又啓: "義州府尹李元禎, 曾爲長城府使時, 有濫用官穀之罪, 及爲東萊, 又有不善處之事。 已試見敗之人, 今不可起罷, 授以邊上重任。 請罷職。" 上從之。 鼎重曰: "船隻鹽盆漁箭, 旣已査出, 船隻則已有判付定數之事, 而明禮等宮鹽盆漁箭, 則尙未定數, 敢稟。" 上曰: "依船隻例, 定數。" 敏叙啓曰: "臺啓之事則雖有議定, 不得擧行, 例也。 本院方啓諸宮家漁場事, 而提調閔鼎重遽以定數爲請, 事體不當。 請推考。" 上不從。 副校理呂聖齊曰: "頃因憲府之啓, 屠牛者與殺人同罪。 此必不可行之事, 而貴人賤畜之義, 亦不當如是。 宜變通也。" 上曰: "旣布其令, 今又收之何如?" 太和曰: "丙子年雖有此令, 未聞以屠午被殺者也。" 敏叙曰: "傷人乎不問馬, 乃古聖人事也。 豈可以屠牛殺人乎?" 太和曰: "諸臣之言如此, 變通宜矣。" 上曰可。 聖齊曰: "聞禁軍入番者, 逢點於內官云, 甚不可也。" 上曰: "非今創始, 自先朝有此事矣。" 太和曰: "在先朝時, 禁軍之新入番者, 使會于差備門外, 使內官視其軍裝, 因以饋酒, 此出於優待之意, 初非爲點閱, 而今則仍成點閱之規矣。" 上不答。

○辛卯/上御熙政堂, 引見大臣及備局諸宰。 右相洪命夏辭職曰: "臣上不足以補君德, 下不足以安黎庶。 而今日國家綱紀已紊, 以臣無能, 最居人下者, 其不能有補於萬一決矣。" 上曰: "卿才有何不及於人者耶?" 領相鄭太和曰: "國家不幸, 連値凶歉, 民生乏食, 不能自保, 而變怪沓至, 中外憂遑, 禍亂之機, 不朝則夕, 聖上深居九重, 必未詳知時勢之如此也。" 戶判鄭致和曰: "年凶如此, 天變又慘, 人心日離, 國勢日危, 而上下皆懷姑息, 萬無振作之期。 聖上或奮發大志, 則猶有可爲也。" 太和曰: "輔君德, 乃大臣之責, 而臣等庸愚, 無所補益。 然上如有激發策勵之志, 則雖如臣無才, 亦當磨勵矣。 願自今, 留意警省如何?" 太和又曰: "近來乏人尤甚。 祖宗朝用人之規, 無以賞加資之例, 只觀其人才而拔擢之, 今則只循資格而用之, 乏人宜矣。" 左相元斗杓曰: "臣之不似, 只欲以人事君, 敏發薦人之說, 曾被徐必遠之斥, 而今又妄發。 願聖上觀群臣可用者, 次第
                〔擢〕
              用也。" 獻納李敏叙曰: "自古用人, 有德望者有才能者, 必着實擧用, 以責實效矣, 今則考績不明, 黜陟不公, 入仕之人, 率多夤緣僥倖之類, 何可得人也? 
                〔大〕
              臣雖陳達如此, 常時每漠然不以爲意, 臨政則循例薦擬, 誰能以誠心求用幽遠側微之人乎?" 又曰: "外人皆曰: ‘朝家不恤民隱, 故不罷山海折受。’ 百姓不見朝廷德意之及民, 故皆以爲朝廷忘已也。 古人曰: ‘殺一不辜, 行一不義, 得天下不爲。’ 人君若以此爲心, 則民豈有不蒙惠澤者乎? 今當陽復之月, 一陽初動, 萬物潛滋, 古人所謂, 不遠而復者, 其義大矣。 自今日, 天心奮發, 警責大臣, 有所講究, 以施惠澤, 則豈非社稷之福乎?" 命夏曰: "民怨之興, 由於守令之非人, 宜遣御史廉問。" 太和曰: "臣意亦然。" 敏叙曰: "命御史治裝, 則守令親知, 無不飛通各邑, 皆送人跟逐御史, 誠可痛也。 臣聞成宗朝, 或以入直之官, 或以館儒, 不意發遣, 如是則善矣。" 上曰: "右相之意, 欲廉問八道乎?" 命夏曰: "宜先廉問畿甸、兩西。" 諸臣或以爲, 宜待賑畢後發送, 或以爲, 無益, 上姑令置之。 兵判金佐明曰: "嶺東災邑中, 江陵、襄陽尤甚。 兩邑騎兵, 今皆上番, 而衣裝單薄, 凍死可慮, 宜減番一朔, 其代以軍布雇立也。" 上從之。 大司成閔鼎重曰: "頃者極寒之日, 有一小兒, 盛以藁薦, 棄於道傍, 今方救活, 而聞如此者甚多。 如有收養者, 許令爲奴婢, 則遺棄之兒, 見活者多矣, 請令京兆, 成給公文。" 上許之。 鼎重又曰: "聞全羅道山城會付之米, 雖以米爲名, 而其實雜以皮穀云。 請發遣京官, 摘奸重治也。" 斗杓曰: "此言是矣。" 太和曰: "鼎重旣有所聞, 使之指告某處。" 鼎重曰: "笠巖也。" 上曰: "發遣京官, 摘奸。" 鼎重又曰: "藏氷之役最鉅, 前日各司, 例費三千石之米。 自賑恤廳爲之, 則所費大減, 只用七百餘石。 今若令各司, 量出其價, 付主掌諸司, 使自藏氷, 則可省其濫費矣。" 上許之。 持平李柙, 申前明禮等三宮庄民應役, 與諸宮一體施行之啓, 上不允。 又啓, 出閤公、翁主, 不當供雉, 上不允, 又啓, 首譯及梁孝元、李翊臣, 請拿問定罪, 上從之。 獻納李敏叙, 申前諸宮家柴場、漁場折受處, 査出革罷之請, 上不允曰: "諸宮家柴場使之査覈。" 鼎重曰: "諸宮家漁箭, 雖不能革罷, 使之査出定數如何?" 敏叙曰: "本院方請漁場革罷, 而鼎重遽以定數爲請, 事體不當, 請推考。" 上不允。 又啓明禮等三宮事, 上不從。 又啓曰: "京畿量田, 當初朝議, 非欲加稅, 蓋欲均役。 及今收米, 乃以一結十二斗爲定, 今之新結, 倍於舊結, 則舊之一結, 應出二十四斗, 又有田稅八斗, 民所出米之數, 據此可知。 且畿甸, 王都咫尺, 百役咸聚, 土瘠民貧, 尤當優恤, 而收米之數, 視湖西, 又加二斗, 此又何等法制也? 且湖西大同十斗之外, 漸生科外之役, 小民呼怨, 有不可言。 況此畿甸, 雜役尤繁, 日後生弊, 又如前日之宣惠, 則元定旣多, 決難支堪。 且以今番客使時夫馬言之, 雖曰給價, 而州縣皆以烟家, 籍其有馬者, 臨時勒遣, 民情之不願, 亦可知矣。 及今善處之道, 莫若減捧八斗, 客使時夫馬, 則依前均定, 科外雜役, 曾前侵及於十六斗之外者, 別樣區處。 請以此等事件, 令廟堂速爲變通。" 上從之。 又啓曰: "吉州牧使任翰伯, 自到任以來, 惟以遞歸爲計, 飮酒廢事, 至於災傷踏驗, 不爲盡心。 今若罷推而止, 則適中其願, 請任翰伯拿問定罪。" 上從之。 又啓曰: "義州府尹李元禎, 曾爲長城府使時, 有濫用官穀之罪, 及爲東萊, 處事失當, 至於罪罷。 如此已試見敗之人, 不可起廢復授邊上重任, 請李元禎罷職。" 上從之。 副校理呂聖齊曰: "頃因憲府之啓, 屠牛者, 與殺人同罪, 此必不可行之事, 而貴人賤畜之義, 亦不當如是。 宜還收成命, 申明本律, 以爲痛禁之地也。" 上以纔令旋收爲難。 太和曰: "諸臣之言如此, 變通宜矣。" 上從之。 聖齊曰: "聞禁軍入番者, 逢點於內官云, 甚不可也。" 上曰: "非今創始, 自先朝有此事矣。" 太和曰: "先朝時禁軍之新入番者, 命會于差備門外, 使內官閱視軍裝, 因以饋酒, 此出於優待之意, 初非爲點閱。 而今則仍成點閱矣。" 上不答。